РЕПУБЛИКА СРБИЈА

НАРОДНА СКУПШТИНА

Одбор за европске интеграције

20 Број: 06-2/90-18

4. мај 2018. године

Б е о г р а д

**ЗАПИСНИК**

**ТРИДЕСЕТШЕСТЕ СЕДНИЦЕ ОДБОРА ЗА ЕВРОПСКЕ ИНТЕГРАЦИЈЕ**

**НАРОДНЕ СКУПШТИНЕ РЕПУБЛИКЕ СРБИЈЕ**

**ЧЕТВРТАК, 3. МАЈ 2018. ГОДИНЕ**

Седница је почела у 13 часова.

Седници су присуствовали председник Одобра за европске интеграције Ненад Чанак и чланови Одбора Весна Марковић, Жарко Мићин, Душица Стојковић, Звонимир Ђокић, Драган Шормаз, Дејан Раденковић, Гордана Чомић и Хаџи Милорад Стошић и заменици чланова Одбора Вера Јовановић, Оливера Пешић и Владимир Ђурић. Седници нису присуствовали чланови Одбора Петар Јојић, Наташа Вучковић, Муамер Бачевац, Младен Грујућ и Елвира Ковач.

На предлог председника Одбора, усвојен је следећи

**Д н е в н и р е д**

1. Одређивање два члана Одбора за европске интеграције који ће учествовати у делегацији Народне скупштине у студијској посети безбедносним структурама Европске уније и НАТО-а у Бриселу, од 28. маја до 1. јуна 2018. године, коју организује Организација за европску безбедност и сарадњу ОЕБС,
2. Иницијатива за учешће Гордане Чомић на 28. Економском форуму у Крињици-Здрој у Пољској, од 4. до 6. септембра 2018. године.

**Тачка 1.**

Председник Одбора је отворио прву тачку Дневног реда. Предлоге В. Марковић и Д. Шормаза да З. Ђокић и Д. Раденковић буду чланови Одбора који ће учествовати у делегацији Народне скупштине у студијској посети безбедносним структурама Европске уније и НАТО-а у Бриселу, чланови Одбора су једногласно усвојили.

**Тачка 2.**

Председник Одбора је отворио другу тачку Дневног реда и додао да ће организатори сносити трошкове смештаја а трошкове авио карте би сносила Народна скупштина. Г. Чомић је нагласила да у Нацрту финансијске перспективе и буџета Европске уније после 2021. године нису предвиђена средства за проширење, због чега је предложила да Одбор сазове седницу која ће бити посвећена овом Нацрту. Додала је да ће ово бити једна од тема о којој ће говорити на Економском форуму у Крињици, уколико чланови Одбора изгласају иницијативу за њено учешће. Како се нико више није јавио за реч, председник Одбора је ставио на гласање другу тачку Дневног реда а чланови Одбора су једногласно прихватили иницијативу за учешће Гордане Чомић на 28. Економском форуму у Крињици-Здрој у Пољској.

Седница је завршена у 13.10 часова.

СЕКРЕТАР ОДБОРА ПРЕДСЕДНИК ОДБОРА

Александар Ђорђевић Ненад Чанак